Afturlatin uppboðssøla merkir, at bjóðað verður innan ásetta tíð í trúnaði til Búnaðarstovuna. Upphædd og nøgd, ið boðin verður, skal av pørtunum verða hildin loynilig, til boðið verður latið upp á Búnaðarstovuni dagstevnda tíð. Øll hava rætt til at vera hjástødd, tá boðini verða latin upp og kunnað verður, hvør ið bjóðað hevur, nøgd og upphædd. Boðið skal tilskila, hvørja nøgd bjóðari er áhugaður í at keypa og hvønn prís í krónum og oyrum, hann er til reiðar at gjalda fyri hesa nøgd, kr./kg. Innkomin boð verða raðfest við hægsta eindarprísi fremst og síðani lækkandi, til útbodna nøgdin er rokkin. Boðið, sum hevði lægsta eindarprísin av teimum boðum, sum koma upp í part, ásetir eindarprísin, ið øll skulu rinda. Minsta sølueindin er hvør einstøk ullballa, sum er víst í søluyvirlitinum, og boðgevi má tí tola tær treytir, at mongdin, hann fær tillutaða, verður hon, ið Búnaðarstovan fær at samsvara við tøkar ballur (pluss/minus uml. 50 kg). Búnaðarstovan kann áseta minstaprís, áðrenn sølan fer í gongd. Minstiprísur verður almannakunngjørdur av Búnaðarstovuni, eftir at boðini eru latin inn, men áðrenn tey verða latin upp. Búnaðarstovan hevur skyldu at taka við hægstu boðunum, sum raðfest og príssett sambært nr. 4), ella at havna teimum øllum og boða luttakarunum frá hesum. Verða øll boð havnað, verður farið fram av nýggjum eftir hesum somu reglum. Um tann, ið gevur boð, ið er komið upp í part, ikki fær alla nøgdina, ið hann hevur bjóðað uppá, tí útbodna mongdin er rokkin, kann hann lata alla nøgdina innaftur. Nøgdin verður tá bjóðað honum við hægsta vinnandi eindarprísi. Letur hesin eisini nøgdina innaftur, verður hon bjóðað honum við næsthægsta vinnandi eindarprísi. Soleiðis verður farið fram víðari, til nøgdin er avhendað. Eru fleiri við sama boði, verður nøgdin boðin teimum lutfalsliga í mun til mongd. Hava fleiri givið boð við sama eindarprísi, ið er komið upp í part, verður mongdin lutað út millum hesi lutfalsliga í mun til mongdina, um tey ikki fáa alla nøgdina, ið tey hava bjóðað uppá. Um tann, ið gevur boð, ið er komið upp í part, ikki fær alla nøgdina, ið hann hevur bjóðað uppá, tí útbodna mongdin er rokkin, kann hann lata alla nøgdina innaftur. Farið verður tá fram eftir reglunum í nr. 8).